РЕШЕНИЕ НА КОМИСИЯТА
от 30 март 2007 година
относно финансова помощ от Общността за базово проучване по отношение на разпространението на салмонела при пуйките, което ще се проведе в България и Румъния
(нотифицирано под номер C(2007) 1401)
(само текстовете на български и румънски език са автентични)
(2007/208/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 90/424/ЕИО на Съвета от 26 юни 1990 г. относно разходите във ветеринарната област (1), и по-специално член 20 от него,
като има предвид, че:
(1)
Решение 90/424/ЕИО предвижда финансова помощ от Общността за конкретни ветеринарни мерки. Също така решението предвижда Общността да предприема или да подпомага държавите-членки при предприемането на технически и научни мерки, необходими за изготвянето на ветеринарното законодателство и за развитието на ветеринарното образование или обучение.
(2)
Регламент (ЕО) № 2160/2003 на Европейския парламент и на Съвета от 17 ноември 2003 г. относно контрола на салмонела и други специфични агенти, причиняващи зоонози, които присъстват в хранителната верига (2), предвижда, че Общността трябва да си постави за цел намаляването на разпространението на салмонела в популациите на пуйки до края на 2007 г.
(3)
За да се определи целта на Общността са необходими съпоставими данни за разпространението на салмонела в популациите на пуйки в България и Румъния. Понастоящем няма такава информация и е необходимо да се проведе специално проучване за наблюдение, през подходящ период от време, на разпространението на салмонела при пуйките в съответните държави-членки.
(4)
Базово изследване на разпространението на салмонела при пуйките ще се проведе в останалите държави-членки между октомври 2006 г. и септември 2007 г., съгласно Решение 2006/662/ЕО на Комисията от 29 септември 2006 г. относно финансова помощ от Общността за базово проучване по отношение на разпространението на салмонела при пуйките, което се извършва в държавите-членки (3). В България и Румъния следва да се използват същите процедури при осъществяването на базови проучвания. Въпреки това периодът на проучването трябва да бъде съкратен, за да може данните от всички държави-членки да бъдат анализирани по едно и също време.
(5)
Проучването ще предостави необходимата техническа информация за изготвянето на ветеринарното законодателство на Общността. Имайки предвид важността на събирането на данни за съпоставка за разпространението на салмонела в популациите на пуйки в България и Румъния, следва да се отпусне финансова помощ на тези държави-членки, за да могат те да приложат специфичните изисквания на проучването. Следователно е целесъобразно да бъдат възстановени 100 % от разходите за лабораторни изследвания, като на сумата се налага таван. Всички останали разходи, като тези свързани с вземането на проби, пътувания и администрация, не влизат в категорията разходи, подлежащи на финансова помощ от Общността.
(6)
Финансовата помощ от Общността се предоставя, при условие че проучването е проведено в съответствие със законодателството на Общността и отговаря на други определени специфични условия. Финансовата помощ се предоставя след ефективното провеждане на предвидените действия и в случай че компетентните власти предоставят цялата необходима информация в предвидените срокове.
(7)
Необходимо е да се уточни курсът, който ще се използва за конвертиране на сумите в заявленията за плащане, в които разходите са посочени в национална валута, съобразно определението в Регламент (ЕО) № 2799/98 на Съвета относно определяне на агромонетарния режим на еурото (4).
(8)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Предмет и приложно поле
1. В България и Румъния се провежда проучване за оценка на разпространението на Salmonella spp. при следните птичи стада от пуйки:
а)
птичи стада от пуйки за угояване, от които са били взети проби в рамките на три седмици преди датата, на която са напуснали избраното стопанство, за да бъдат заклани;
б)
птичи стада от пуйки за отглеждане, в рамките на 9 седмици преди датата на депопулация на птичите стада.
2. Проучването по отношение на разпространението на салмонела при птичите стада от пуйки, посочени в параграф 1, („птичите стада“), се провежда между 1 април 2007 г. и 30 септември 2007 г.
3. За целите на настоящото решение „компетентният орган“ е органът или органите на държавата-членка, посочен/и в член 3 от Регламент (ЕО) № 2160/2003.
Член 2
Схема за вземане на пробите
1. Вземането на проби за целите на проучването се извършва в стопанства, наброяващи най-малко 500 пуйки за угояване или 250 пуйки за отглеждане. Във всяко подбрано стопанство от пуйки за угояване се вземат проби от едно птиче стадо от пуйки на подходяща възраст.
Въпреки това, ако изчисленият в техническите спецификации брой птичи стада от пуйки, от които трябва да се вземат проби, надвишава броя на стопанствата, които разполагат с посочения в първа алинея брой пуйки, то за постигане на изчисления брой птичи стада от пуйки, е възможно да се вземат проби от максимум четири птичи стада от пуйки от стопанство. По възможност допълнителните птичи стада от едно и също стопанство да са от различни помещения за отглеждане на пуйки и пробите да се вземат в различни месеци.
Ако броят на птичите стада от пуйки, от които ще бъдат взети проби, все още не е достатъчен, има възможност да бъдат взети проби от повече от четири птичи стада в едно и също стопанство, като вниманието се насочва към по-големите стопанства.
Ако броят на птичите стада от пуйки, от които ще бъдат взети проби, все още не е достатъчен, има възможност да бъдат взети проби от стопанства с по-малък брой пуйки от посочения в първа алинея.
2. Вземането на пробите се извършва от компетентния орган или под негов надзор.
Член 3
Изследване за откриване на Salmonella spp. и определяне на серотипа на съответните изолирани култури
1. Изследването за откриване на Salmonella spp. и определянето на серотипа на съответните изолирани култури се извършва в национални референтни лаборатории за салмонела (НРЛ).
Въпреки това, когато НРЛ не разполага с нужния капацитет да извърши всички анализи или не се занимава обичайно с този вид изследвания, компетентните органи могат да посочат ограничен брой други лаборатории, включени в официалния контрол на салмонела, които да извършат анализите.
Необходимо е посочените лаборатории да имат доказан опит в използването на установения метод за иследване, да въведат система за осигуряване на качеството в съответствие със стандарт ISO 17025 и да бъдат под надзора на НРЛ.
2. Изследването за откриване на Salmonella spp. се извършва в съответствие с метода, препоръчан от референтната лаборатория за салмонела на Общността.
3. Определянето на серотипа на съответните изолирани култури се извършва по схемата на Кауфман-Уайт.
Член 4
Събиране на данни, оценка и доклад
1. Компетентният орган събира и оценява постигнатите резултати съгласно член 3 от настоящото решение, на база на схемата за вземане на проби по член 2 от същото, и докладва на Комисията за всички необходими обобщени данни и за тяхната оценка.
Комисията препраща тези резултати, заедно с националните обобщени данни и оценките, извършени от държавите-членки, за разглеждане от Европейския орган за безопасност на храните.
2. Националните обобщени данни и резултатите, посочени в параграф 1, трябва да станат публично достояние във форма, която запазва тяхната конфиденциалност.
Член 5
Технически спецификации
Задачите и дейностите, посочени в членове 2, 3 и 4 от настоящото решение, се извършват в съответствие с техническите спецификации SANCO/2083/2006, представени по време на срещата на Постоянния комитет по хранителната верига и здравето на животните на 18 юли 2006 г. и публикувани на интернет страницата на Комисията: http://europa.eu.int/comm/food/food/biosafety/salmonella/impl_reg_en.htm
Член 6
Финансова помощ от Общността
1. На България и Румъния се отпуска финансова помощ за покриване на направените от тях разходи за лабораторни изследвания, т.е. за бактериологична детекция на Salmonella spp. и за определяне на серотипа на съответните изолирани култури.
2. Максималната финансова помощ от Общността се определя на:
а)
20 EUR за тест за бактериологично изследване за Salmonella spp.;
б)
30 EUR за тест за определяне на серотипа на съответните изолирани култури.
Въпреки това финансовата помощ от Общността не трябва да надвишава сумите, изложени в приложение I.
Член 7
Условия за отпускане на финансова помощ от Общността
1. Финансовата помощ, предвидена в член 6, се отпуска на България и Румъния само ако проучването се провежда съгласно съответните разпоредби от законодателството на Общността, включително и правилата за конкуренцията и за възлагането на публични договори, както и в съответствие със следните условия:
а)
законите, регламентите и административните разпоредби, необходими за провеждане на проучването, влизат в сила най-късно до 1 април 2007 г.;
б)
до 31 юли 2007 г. се изпраща доклад за напредъка на проучването за първите три месеца; докладът за напредъка съдържа цялата информация, предвидена в глава 6 „Отчетност“ на техническите спецификации, посочени в член 5;
в)
най-късно до 31 октомври 2007 г. се представя окончателният доклад относно техническото изпълнение на проучването, заедно с подкрепящи доказателства за извършените разходи и получените за периода от 1 април 2007 г. до 30 септември 2007 г. резултати; подкрепящите документи относно размера на извършените разходи съдържат поне информацията, изложена в приложение II;
г)
проучването се извършва ефективно.
2. Авансово плащане в размер на 50 % от общата сума, посочена в приложение I, може да бъде изплатено по искане на България и Румъния.
3. При неизпълнение на срока, посочен в параграф 1, буква в), се налага прогресивно намаляване на предвидената за изплащане финансова помощ от Общността, възлизащо на 25 % от общата сума до 15 ноември 2007 г., на 50 % до 1 декември 2007 г. и на 100 % до 15 декември 2007 г.
Член 8
Обменен курс за разходите
За административна ефективност всички разходи, представени за финансова помощ от Общността, се посочват в еуро. В съответствие с Регламент (ЕО) № 1913/2006 на Комисията от 20 декември 2006 г. за определяне на подробни правила за прилагане на агромонетарния режим на еурото в селското стопанство и за изменение на определени регламенти (5), обменният курс за извършени разходи във валута различна от еуро е най-скорошният курс, определен от Европейската централна банка, преди първия ден на месеца, в който е било подадено заявлението от съответната държава-членка.
Член 9
Прилагане
Настоящото решение се прилага от 1 април 2007 година.
Член 10
Адресати
Адресати на настоящето решение са Република България и Румъния.
Съставено в Брюксел на 30 март 2007 година.